## Pravilnik o posebnim uvjetima za uređenje poslovnih prostorija za promet oružja i municije i o evidencijama prometa oružja i municije

### NN 8/1991 (21.2.1991.), Pravilnik o posebnim uvjetima za uređenje poslovnih prostorija za promet oružja i municije i o evidencijama prometa oružja i municije

# MINISTARSTVO UNUTARNJIH POSLOVA

Na temelju člana 30. Zakona o nabavljanju, držanju i nošenju oružja
("Narodne novine", br. 54/74, 31/86 i 59/90) ministar unutarnjih
poslova Republike Hrvatske donio je

## PRAVILNIK

### o posebnim uvjetima za uređenje poslovnih prostorija za promet oružja i municije i o evidencijama prometa oružja i municije

Članak 1.

Ovim se pravilnikom utvrđuju posebni prostorni i tehnički uvjeti što
ih moraju ispunjavati poslovne prostorije u kojima se obavlja promet oružja
i municije na malo (prodajni prostori) i priručna skladišta u kojima se
oružje i municija čuva do prodaje (u nastavku teksta: poslovne prostorije),
te način vođenja evidencije o nabavljenom i prodanom oružju i municiji.

Članak 2.

Oružje i municija koje je nabavljeno zbog prodaje na malo čuvaju se,
u pravilu, u priručnom skladištu a mogu se čuvati i u prodajnom prostoru
pod uvjetima propisanim ovim pravilnikom.

Poslovne prostorije koje se sastoje od priručnog skladišta i prodajnog
prostora moraju činiti jedinstvenu građevinsku cjelinu.

Skladišta u kojima se obavlja promet oružja i municije na veliko kao
i skladišta oružja i municije koja su dislocirana od prodajnog prostora
moraju ispunjavati uvjete koji su zakonom odnosnopropisima donesenim na
osnovi zakona propisani za smještaj i čuvanje eksplozivnih tvari.

Članak 3.

Priručno skladište oružja i municije mora ispunjavati slijedeće uvjete:

l) da je izgrađeno od negorivog materijala minimalne vatrootpornosti
zidova od 2 sata, stropova i podova od 1,5 sat, a otvora od 1 sat;

2) da su prozori, ako postoje. zaštićeni pokretnom metalnom mrežom debljine
alki najmanje 5 mm ili fiksnim rešetkama najmanje debljine šipki 10 mm;

3) da za smještaj oružja i municije postoji metalni ormar odgovarajuće
veličine s bravom, koji je učvršćen za pod ili zid prostorije u kojoj se
nalazi.

Negorivim materijalom u smislu odredaba ovogpravilnika smatraju se opeka,
beton, kamen i slično.

Članak 4.

Grijanje priručnog skladišta smije se obavljati samo uređajima na toplu
vodu, vodenu paru ili topli zrak koji se ubacuje izvana tako da temperatura
vanjske površine uređaja ne prelazi 120 C.

Članak 5.

Električna instalacija umjetnog osvjetljenja priručnog skladišta mora
se izvesti u stupnju zaštite IP-54 prema jugoslavenskom standardu N.A5.070.

Uključivanje rasvjete mora se izvesti izvan priručnog skladišta.

Nije dopušteno osvjetljavanje poslovnih prostorija s otvorenim plamenom.

Članak 6.

Oružje i municija mogu se čuvati i u prodajnom prostoru koji nema priručno
skladište ukoliko su ispunjeni slijedeći uvjeti :

1) da se u prodajnom prostoru nalazi jedan aparat za početno gašenje
požara tipa S-12 ili dva aparata tipa S-6;

2) da je prodajni prostor izgrađen od negorivog materijala u smislu
stavka 2. članka 3. ovog pravilnika;

3) da je prodajni prostor odijeljen od ostalih dijelova objekta protupožarnim
konstrukcijama vatrootpornosti zidova od 2 sata, a stropova i podova od
1,5 sat;

4) da otvori (vrata i dr.) na granicama požarnog sektora imaju vatrootpornost
u trajanju od jednog sata, osim izloga i vrata u sklopu izloga;

5) da se u prodajnom prostoru nalazi metalni ormar za smještaj oružja
i municije instaliran u skladu s odredbom točke 3. stavka 1. članka 3.
ovog pravilnika.

Članak 7.

Izlozi i ulazi u prodajni prostor moraju biti osvijetljeni od prvog
sumraka do jutarnje dnevnog svjetla izvorom svjetla koji je smješten unutar
poslovnih prostorija.

Članak 8.

Izlozi i vrata prodajnog prostora moraju biti zaštićeni pokretnom metalnom
mrežom debljine alki od najmanje 5 mm ili okvirom s rešetkama od punog
željeza promjera šipki od najmanje 10 mm. Pritom najveći razmak između
okomitih šipki može biti do 100 mm, a između vodoravnog metalnog ukrućenja
do 300 mm.

Metalna mreža, odnosno okvir s rešetkama moraju biti jednim krajem fiksirani
za vanjsku stijenku objekta u kojem je smještena poslovna prostorija, a
drugi kraj mora biti zaključan s dvije brave.

Članak 9.

Izlozi i vrata prodajnog prostora moraju biti zaštićeni metalnom mrežom,
odnosno okvirom s rešetkama neprekidno od završetka radnog vremena do početka
idućeg radnog dana kao i za vrijeme privremene odsutnosti prodavaoca iz
poslovne prostorije.

Članak 10.

Ulaz u poslovnu prostoriju koja nema izlog kao i ostali ulazi u poslovne
prostorije moraju biti zaštićeni metalnim vratima ili na način propisan
člankom 8. ovog pravilnika.

Članak 11.

Oružje i municija mogu se izlagati u poslovnim prostorijama samo tijekom
radnog vremena. Izvan radnog vremena oružje i municija mora se čuvati u
zaključanim metalnim ormarima.

Puške se mogu čuvati u poslovnim prostorijama i izvan metalnih ormara,
ako su povezane čeličnim užetom ili lancem koji je provučen kroz branike
obarača. Čelično uže ili lanac moraju biti pričvršćeni na fiksnu podlogu
(zid, pod ili postolje za smještaj oružja) i zaključani na oba svoja kraja.

Oružje i municija ne smiju biti izloženi u prodajnom prostoru na načinrda
su neposredno na dohvatu ruke kupca.

Članak 12.

Prostorne i tehničke uvjete propisane ovim pravilnikom utvrđuje stručna
komisija policijske uprave na čijem području se nalaze poslovne prostorije.
Ako za to postoje opravdani razlozi, pregled poslovnih prostorija može
obaviti i stručna komisija Ministarstva unutarnjih poslova Republike Hrvatske.

Komisiju policijske uprave imenuje rukovodilac policijske uprave, a
komisiju Ministarstva unutarnjih poslova ministar unutarnjih poslova.

O utvrđenom činjeničnom stanju komisija iz stavka 1. ovog članka sastavlja
zapisnik u tri primjerka od kojih jedan predaje korisniku poslovnih prostorija,
jedan ostavlja za svoju arhivu, a jedan dostavlja Ministarstvu unutarnjih
poslova u sjedištu ako je pregled poslovnih prostorija izvršila komisija
policijske uprave.

Članak 13.

Ako komisija iz stavka 1. članka 12. utvrdi da poslovne prostorije ne
udovoljavaju svim uvjetima propisanim ovim pravilnikom, takav nalaz će
navesti u zapisniku i odrediti rok za otklanjanje nedostataka koji ne može
biti duži od 30 dana.

Ako u roku iz stavka 1. ovog članka nedostatak ne bude otklonjen, Ministarstvo
unutarnjih poslova odbit će svojim rješenjem zahtjev za izdavanje odobrenja
za promet oružja i municije.

Članak 14.

Poduzeća i radnje koje se bave prometom oružja i municije dužne su voditi:

1) Evidenciju o nabavljenom oružju i municiji (obrazac br 1);

2) Evidenciju o prodanom oružju (obrazac br. 2);

3) Evidenciju o prodanoj municiji (obrazac br. 3).

Obrasci evidencija iz stavka 1. ovog članka sastavnim su dijelom ovog
pravilnika.

Članak 15.

Poduzeća i radnje koje se bave prometom oružja i municije, a koje imaju
veliki promet oružja i municije, mogu evidenciju o nabavljenom oružju i
evidenciju o nabavljenoj municiji voditi odvojeno.

Članak 16.

Evidencije iz članka 14. ovog pravilnika mogu se voditi u tvrdom povezu
ili u slobodnim listovima ako se vode pomoću računala.

Ako se evidencije iz članka 14. ovog pravilnika vode u tvrdom povezu,
svaka stranica uvezane knjige mora biti numerirana rednim brojevima, a
podaci se unose tintom ili kemijskom olovkom.

Ako se evidencije iz članka 14. ovog pravilnika vode pomoću računala,
slobodni se listovi moraju uvezati na kraju kalendarske godine.

Pogrešno upisani podaci ispravljaju se na način da se pogrešno upisana
riječ ili broj precrta tako da ostane čitljiva, a novi upis unese iznad
precrtanog. Novi upis ovjerava svojim potpisom odgovorna osoba u poduzeću
odnosno radnji.

Članak 17.

Evidencije o prometu oružja i municije vode se za svaku kalendarsku
godinu posebno. Istekom kalendarske godine evidencije se zaključuju i ovjeravaju
pečatom poduzeća, odnosno radnje i potpisom odgovorne osobe.

Članak 18.

Pravilnost čuvanja oružja i municije i vođenja evidencija iz članka
14. ovog pravilnika utvrđuje nadležni organ na čijem području se nalaze
poslovne prostorije poduzeća, odnosno radnje koje se bave prometom oružja
i municiji najmanje jedanput godišnje.

Članak 19.

Evidencije iz članka 14. ovog pravilnika čuvaju se najmanje pet godina
računajući od dana njihova zaključenja.

Članak 20.

Poduzeća i radnje, koje se bave prometom oružja i municije, nakon prodaje
oružja osobi koja posjeduje odobrenje za nabavljanje oružja jedan primjerak
odobrenja s popunjenim podacima o nabavljenom oružju i o vlasniku oružja,
dostavljaju organu koji je izdao odobrenje u roku od osam dana od dana
prodaje oružja.

Članak 21.

Pravne osobe koje se bave prometom oružja i municije a koje su registrirane
za takvu djelatnost prije stupanja na snagu ovog pravilnika moraju urediti
svoje poslovne prostorije u skladu s uvjetima propisanim ovim pravilnikom
u roku od šest mjeseci računajući od dana stupanja na snagu ovog pravilnika.

Članak 22.

Danom stupanja na snagu ovog pravilnika prestaju važiti odredbe članka
9, 10,11,12. i 16. Pravilnika o izdavanju odobrenja za nabavljanje i držanje
oružja, o smještaju i čuvanju oružja i o evidenciji prometa oružja ("Narodne
novine", br. 19/75 i 42/81).

Članak 23.

Ovaj pravilnik stupa na snagu danom objave u "Narodnim novinama".

Broj: 511-01-33-1483/1-1991.

Zagreb, 6. veljače 1991.

Ministar unutarnjih poslova

**Josip Boljkovac, v. r.**

---

Obrazac broj 1

```
EVIDENCIJA O NABAVLJENOM ORUŽU I MUNICIJI
___________________________________________________________________________________
                                Datum           Podaci o oružju         Podaci o municiji
Red.    Od koga je nabavljeno      prijema i
br.     oružje i municija       broj dostav-    Vrsta  Komada  Kalibar  Tvornićki  Vrsta   Broj ili
nice                                        broj                        količina        Kalibar
____________________________________________________________________________________
1       2                       3               4       5       6               7       8       9       10
___________________________________________________________________________________

Obrazac broj 2

EVIDENCIJA O PRODANOM ORUŽJU

1.Red .br.
2.Datum prodaje oružja
3.Prezime i ime (naziv) kupca
4.Prebivalište (sjedište i adresa)
Podaci o oružju
5.Vrsta
6.Marka
7.Kalibar
8.Tvornički broj
9.Broj i datum odobrenja za nabavu oružja i naziv organa koji ga je izdao

Obrazac broj 3

EVIDENCIJA O PRODANOJ MUNICIJI

1.Red.br.
2.Prezime i ime (naziv) kupca
3.Prebivalište (sjedište i adresa )

Podaci o municiji
4.Vrsta
5.Kalibar
6.Broj ili količina
7.Registarski broj oružnog lista ili odobrenja i naziv organa koji ga je izdao
8.Registarski broj i mjesto izdavanja osobne karte imaoca (donosioca odobrenja)

```

Pravilnik, NN 8/1991-195